钦定古今图书集成/历象汇编/岁功典/第042卷 > 《广东志书》 > 夏赋 宋吴淑
## 钦定古今图书集成/历象汇编/岁功典/第042卷 > 《广东志书》 > 夏赋 宋吴淑

夏，大也，养万物，令长大者也。若乃节号朱明，时为长
嬴，祝融作辅，炎帝持衡，含桃先荐，反舌无声，或见三
星之在户，或以五彩而辟兵，苦菜秀而靡草死，蚯蚓
出而王瓜生。若夫四时维夏，五月徂暑，或闻蟋蟀之
居壁，或见莎鸡之振羽，猎西土而陈议，滥泗渊而断
罟，天毒则草木皆干，朱提则飞禽不度，嘉宾诣谢安
而交扇王公，见真长而《吴语》。或以节嗜欲而止声色，
或以教车甲而观才武。顾此溽暑，诚为任方。吴猛不
驱于蚊蚋，“子平每避于清凉。越王念吴而握火，陆机
在洛而思乡。恋嵇康之锻灶，翫武子之萤囊；念师文
之飞雪，忆邹衍之降霜。”若夫宗伯之禬凶荒，周穆之
游濩泽，已见班马，复闻鸣鵙。火既钻于枣杏，兵亦先
于剑戟。尔其长风扇暑，茂树连阴。轻箑荐而纤𫄨御，
甘瓜浮而朱李沉。葛洪之见仙翁，每乘醉而入水；延
陵之逢高士，岂披裘而取金。当此南讹，时惟龙见。天
子饮酎，后妃献茧。蜀相尝见于渡泸，礼将不闻于操
扇。复闻浚井改水，当风鼓翣。孙登容与于草裳，杨茂
逍遥于版榻。及夫腐草为萤，朱索连荤，柞氏之刊阳
木，羊欣之衣练裙。亦闻肃氏居巢，贾生赋鵩。当清和
之首夏，见恢台之化育。凌人颁冰，山虞斩木，或以服
元冰之丸，或以听秋霜之曲。至于平叔流汗，仲都暴
日，验秀葽之应候，识蕤宾之中律。兽既希革，物皆华
实，知离气之初来，见阳虫之乍出。既而衣暑服，载赤
旗，冷则饮明义之井，寒则涉樊山之溪。清露滴昆仑
之气，夏扈趣耕稼之期。若乃南郊迎气，方丘祀地，知
盛德之在火，见斗柄之指巳。于是惠贤良，施爵位，挺
重囚，行庆赐。既升龟而伐蛟，亦补肾而助肺。南宫御
女之繁奏，北窗羲皇之傲睨。若能角黍应时令之制，
彩丝通问遗之情。萦朱索以饰户，带灵符“而辟兵。鸲
鹆之舌初剪，蟾蜍之角俄生。葅龟义著，铸镜功精。蹋
百草以遐骛，棹飞凫而迅征。蓄兰为木，缚艾成形。投
汨罗而楝叶斯在，祠苍梧而童舞方呈。世伟曹娥之
节，俗传介子之名。田文以高户获举，胡广以流瓮复
生。”彼镇恶之与纪迈，王凤之与信明。并兹辰之诞育，
咸垂世而扬名。若夫火行畏金，伏于庚日。曼倩之割
赐肉，张氏之祠黄石。羊酪既云其供费，巴蜀亦闻其
自择。嵇含因热以思风，程晓闭门而避客。元谟之井
方开，秦穆之祠始益。河朔有避暑之饮，邺下有颁冰
之锡。遵汤饼于时俗，荐麦瓜于宗祏。斯皆《夏令》之所
施，故纪之以备遗逸也。